“มาเลเซีย” เปิดตัวเลข GDP ไตรมาส 4 โต 7% รับอุปสงค์ในประเทศ-ดีมานด์สินค้าฟื้น
“มาเลเซีย” ชี้เศรษฐกิจไตรมาส 4/65 ขยายตัว 7% จากปีก่อนหน้า ขานรับอุปสงค์ในประเทศขยายตัวต่อเนื่อง และดีมานด์สินค้าไฟฟ้าและอิเล็กทรอนิกส์ฟื้นตัวขึ้น
“มาเลเซีย” ชี้เศรษฐกิจไตรมาส 4/65 ขยายตัว 7% จากปีก่อนหน้า ขานรับอุปสงค์ในประเทศขยายตัวต่อเนื่อง และดีมานด์สินค้าไฟฟ้าและอิเล็กทรอนิกส์ฟื้นตัวขึ้น
10 ก.พ. 2566

นางนอร์ ชามเซียห์ โมฮาหมัด ยูนุส ผู้ว่าการธนาคารกลางมาเลเซีย (BNM) เปิดเผยในวันนี้ (10 ก.พ.66) ว่า เศรษฐกิจของมาเลเซียในไตรมาส 4/2565 ขยายตัว 7% จากปีก่อนหน้า ขานรับอุปสงค์ภายในประเทศที่ขยายตัวต่อเนื่อง และความต้องการสินค้าประเภทไฟฟ้าและอิเล็กทรอนิกส์ฟื้นตัวขึ้น
โดยนักเศรษฐศาสตร์ที่ได้รับการสำรวจโดยสำนักข่าวรอยเตอร์คาดการณ์ไว้ว่า ผลิตภัณฑ์มวลรวมภายในประเทศ (GDP) ในไตรมาส 4/2565 อาจเพิ่มขึ้น 6.6% จากช่วงเดียวกันของปี 2564 ซึ่งชะลอลงจากการขยายตัว 14.2% ในไตรมาส 3/2565
ส่วน GDP ตลอดทั้งปี 2565 เพิ่มขึ้น 8.7% จากปี 2564 ซึ่งนับเป็นการเติบโตรายปีสูงสุดในรอบ 22 ปี และสูงกว่าที่รัฐบาลคาดการณ์ไว้ที่ 6.5-7%
ด้าน BNM คาดการณ์ว่า การขยายตัวของ GDP ตลอดทั้งปี 2566 จะชะลอลงสู่ระดับ 4%-5% ท่ามกลางภาวะเศรษฐกิจชะลอตัวทั่วโลก
นอกจากนี้ BNM ได้ระบุถึงความเสี่ยงต่าง ๆ เช่น ความตึงเครียดทางการเมืองที่เพิ่มขึ้น การหยุดชะงักอีกครั้งของห่วงโซ่อุปทานที่สำคัญ และอัตราดอกเบี้ยที่สูงขึ้นทั่วโลก คาดว่าการกลับมาเปิดพรมแดนของจีนจะช่วยผลักดันการฟื้นตัวของจำนวนนักท่องเที่ยว ตลอดจนรองรับผลกระทบจากการส่งออกที่ชะลอตัว
“ยังมีมุมมองเชิงบวกสำหรับการขยายตัวทางเศรษฐกิจในไตรมาสที่ 1/2566 ซึ่งอาจแสดงให้เห็นถึงการขยายตัวที่แข็งแกร่งขึ้นเมื่อเทียบกับไตรมาส 4/2565” นางนอร์ ชามเซียห์ กล่าว